
Apstrakt
Ovaj rad analizira odgovornost upravljača puta u Bosni i Hercegovini u kontekstu nepravilno signalisanih raskrsnica, oslanjajući se na važeći zakonski okvir, sudske presude i primjene u praksi. Fokusirajući se na analizu relevantnih zakonskih odredbi, rad istražuje kako pravni sistem BiH adresira pitanje sigurnosti i odgovornosti na raskrsnicama te u kojoj mjeri postojeći pravni okvir štiti prava učesnika u saobraćaju. Kroz proučavanje sudskih presuda i primjera iz prakse, rad identifikuje ključne izazove u implementaciji prava i nudi konkretne preporuke za unapređenje signalizacije i povećanje sigurnosti na raskrsnicama, u skladu sa zakonskim propisima.
Responsibility of Road Managers for Damages Arising from Motor Vehicle Accidents at Improperly Signaled Intersections
Abstract
This paper analyzes the responsibility of road managers in Bosnia and Herzegovina in the context of improperly signaled intersections, relying on the current legal framework, court decisions, and practical applications. Focusing on the analysis of relevant legal provisions, the paper investigates how the legal system in Bosnia and Herzegovina addresses the issue of safety and responsibility at intersections and to what extent the existing legal framework protects the rights of traffic participants. Through the study of court decisions and practical examples, the paper identifies key challenges in the implementation of the law and offers concrete recommendations for improving signaling and enhancing safety at intersections, in accordance with legal regulations.








UVOD
Bez saobraćaja nije moguće zamisliti današnji način života i uređenje životnog prostora. Učestvovanje u saobraćaju je neminovnost svakog pojedinca u današnje vrijeme. S obzirom na to da ogroman broj ljudi svakodnevno cirkuliše na gotovo svim putevima, da bi se izbjegao haos i bezvlašće, postojanje pravila je osnovni preduslov da sistem funkcioniše.
Kao uzroci saobraćajnih nezgoda po Hedonovoj matrici[footnoteRef:4] se navode čovjek, vozilo, put i okolina. Put utiče i na vozača, na vozilo, stvara uslove za dejstvo drugih faktora, utiče na težinu posljedice saobraćajnih nezgoda i istovremeno određuje okolnosti odvijanja saobraćaja. Da bi put bio u optimalnom stanju, upravljač puta mora vršiti i redovno i investiciono održavanje puta. Ovo uključuje velliki broj aktivnosti, od vršenja elaborata o stanju puta, učestalosti nezgoda i posljedicama istih, kao i uzrocima nastanka tih nezgoda, preko planiranja i projektivanja, do realizacije svih planskih akata.  [4:  Američki naučnik Vilijam Hedon je osnivač epidemiologije i kontrole povreda. Bio je direktor NHTSA (National Highway Traffic Safety Administration) koja predstavlja agenciju savezne vlade Sjedinjenih Američkih Država, kao dio Ministarstva saobraćaja, a fokusirana je na bezbjednost saobraćaja u Sjedinjenim Američkim Državama.] 

Jedan od najvažnijih aspekata cjelokupnog procesa održavanja puta je određivanje i postavljanje saobraćajne signalizacije. Ukoliko nema pravilne saobraćajne signalizacije, ili je kontradiktorna, nema osnovnog uslova da se izbjegne haos na putu, pa se samim tim i povećava opasnost od nastanka saobraćajnih nezgoda.
Kako se dobar dio nezgoda događa na raskrsnicama, vrlo važno je da upravljač pute ispravnopostavi signalizaciju, kako bi se izbjeglo dovođenje u zabludu učesnika. Na putevima u Republici Srpskoj postoji veliki broj raskrsnica u kojima su učesnici u zabludi da imaju pravo prvenstva, upravo jer upravljač puta ne signališe raskrsnicu na pravi način.

REGULISANJE PRVENSTVA PROLAZA U PRAVU BOSNE I HERCEGOVINE I REPUBLIKE SRPSKE

Zakon o osnovama bezbjednosti saobraćaja na putevima u Bosni i Hercegovini reguliše prvenstvo prolaza tako što nameće obavezu učesnicima u saobraćaju da u raskrsnici ili u susretu sa drugim vozačima propuste sva vozila koja dolaze sa desne strane, ako drugačije nije regulisano saobraćajnim znakom. Ovo pravilo je dopunjeno pravilom da vozač koji skreće lijevo u raskrsnici mora propustiti vozila koja iz suprotnog smjera zadržavaju pravac kretanja, ili skreću udesno. 
U daljim odredbama zakon određuje izuzetke. Prvenstveno, vozač koji nailazi na put koji je znakom određen kao put sa prvenstvom prolaza, on mora propustiti sva vozila koja se tim putem kreću, bez obzira na to da li mu dolaze sa desne ili lijeve strane. Isto važi i za vozače koji se sa puta sa makadamskim zastorom ili sa zemljanog puta uključuju na put sa kolovoznim zastorom.[footnoteRef:5] [5:  Član 49. ZOBS BiH: (1) Na raskrsnici ili u susretu s drugim vozilom vozač je dužan da propusti vozilo koje dolazi s njegove desne strane, osim ako saobraćajnim znakom na putu nije drugačije određeno.
(2) Vozač vozila koje na raskrsnici skreće ulijevo dužan je da propusti vozilo koje, dolazeći iz suprotnog smjera, na raskrsnici zadržava pravac svog kretanja ili skreće udesno, osim ako postavljenim saobraćajnim znakom nije drugačije određeno.
(3) Izuzetno od odredaba st. (1) i (2) ovog člana, vozilo koje se kreće po šinama ima prvenstvo prolaza na raskrsnici ili u susretu s drugim vozilom, bez obzira na to s koje mu strane ono nailazi, osim ako postavljenim saobraćajnim znakom nije drugačije određeno.
(4) Vozač koji ulazi vozilom na put koji je saobraćajnim znakom označen kao put s prvenstvom prolaza dužan je da propusti sva vozila koja se kreću tim putem.
(5) Vozač je dužan da propusti sva vozila koja se kreću putem na koji ulazi i kad taj put nije saobraćajnim znakom označen kao put s prvenstvom prolaza ako vozilom ulazi sa zemljanog puta ili puta sa makadamskim zastorom na put s kolovoznim zastorom, ili ako na put ulazi sa površine na kojoj se ne odvija saobraćaj.
(6) Vozač koji pri skretanju vozila presijeca biciklističku stazu ili traku koja se pruža uzduž kolovoza kojim se kreće dužan je da propusti bicikl i bicikl s motorom koji se kreće biciklističkom stazom ili trakom u istom ili suprotnom smjeru.] 

Dakle, za samo regulisanje pravila prvenstva u najvećem broju rasrksnica (ukoliko se ne radi o rasrksnicama regulisanim svjetlosnim znacima) je potrebno poznavati opšta pravila prvenstva (pravilo desne strane i pravilo o prvenstvu sa zemljanog puta ili puta sa makadamskim zastorom), znakove izričitih naredbi (nailazak na put sa prvenstvom prolaza i obavezno zaustavljanje) i znakove obavještenja (put sa prvenstvom prolaza). Ovdje ne smijemo izgubiti iz vida ni značaj horizontalne saobraćajne signalizacije.
Potrebno je izričito naglasiti da prema važećim zakonima kategorizacija puta nema uticaja na prvenstvo prolaza ukoliko su oba puta sa asvaltnim kolovoznim zastorom.

SAOBRAĆAJNI ZNAKOVI ZA REGULISANJE PRVENSTVA PROLAZA

U najvećem broju slučajeva prvenstvo prolaza na raskrsnicama se reguliše znakovima izričitih naredbi (poput znaka „obavezno zaustavljanje“ i „nailazak na put sa prvenstvom prolaza“) i znakovima obavještenja („put sa prvenstvom prolaza“). Radi se o dvije grupe saobraćajnih znakova čija svrha, značenje, izgled i način postavljanja su u BiH regulisani Pravilnikom o saobraćajnim znakovima i signalizaciji na putevima, načinu obilježavanja radova i prepreka na putevima i znakovima koje učesnicima u saobraćaju daje ovlašćena osoba[footnoteRef:6]. [6:  „Službeni glasnik BiH“, broj 16/07] 

znak “nailazak na put sa prvenstvom prolaza” (П-1) označava mjesto pred ulazom u ukrštanje, odnosno spajanje, na kojem je vozač dužan da ustupi prvenstvo prolaza vozilima koja se kreću putem na koji on nailazi ili označava mjesto ispred prelaza puta preko željezničke pruge u nivou na kojem je vozač dužan dati prednost prolaska svim vozilima koja se kreću željezničkom prugom na koju on nailazi.
[image: ]
znak “obavezno zaustavljanje” (II-2) označava mjesto pred ulazom u ukrštanje, odnosno spajanje na kojem je vozač dužan da zaustavi vozilo i ustupi prvenstvo prolaza vozilima koja se kreću putem na koji on nailazi ili označava mjesto ispred prelaza puta preko željezničke pruge u nivou na kojem je vozač dužan zaustaviti vozilo i dati prednost prolaska svim vozilima koja se kreću željezničkom prugom na koju on nailazi.
[image: ]
znak “put sa prvenstvom prolaza” (Ш-4) označava put ili dio puta na kojem vozila imaju prednost prolaza u odnosu na vozila koja se kreću putevima koji se ukrštaju, odnosno spajaju sa tim putem ili dijelom puta.
[image: ]

Članom 27. navedenog Pravilnika, propisano je da saobraćajni znakovi izričitih naredbi moraju ponovo da se postave nakon svakog ukrštanja, odnosno spajanja sa drugim putem ukoliko izričita naredba važi i poslije takvog ukrštanja, odnosno spajanja. Ovakva odredba u Pravilniku nije propisana u dijelu koji se odnosi na znakove obavještenja. Tumačenjem argumentum a contrario, jasno proističe da saobraćajni znak obavještenja (u koje spada i znak „put sa prvenstvom prolaza“) važi sve dok se drugačijim saobraćajnim znakom učesnici u saobraćaju ne obavijeste da je znak prestao da važi, odnosno dok se ne napusti teritorija Bosne i Hercegovine. 
Ovo praktično znači da vozač koji je jednom obaviješten saobraćajnim znakom da se nalazi na putu sa prvenstvom prolaza, on se nalazi na putu sa prvenstvom prolaza sve dok ne naiđe na saobraćajni znak „prestanak puta sa prvenstvom prolaza“, ili neki drugi znak koji bi prekinuo važenje ranijeg znaka. 



ODGOVORNOST ZA PRAVILNO POSTAVLJANJE SIGNALIZACIJE

Upravljanje i održavanje puteva u takvom stanju da omogućavaju bezbjedno odvijanje saobraćaja je propisano u više zakona, kako na nivou Bosne i Hercegovine, tako i na nivou Republike Srpske. Prvenstveno, u ZOBS BiH je normirano da putevi namijenjeni za saobraćaj moraju da budu izgrađeni za bezbjedan i nesmetan saobraćaj, te da nadležne javne službe moraju da održavaju puteve u takvom stanju da se bezbjedan saobraćaj na njima može odvijati u svim uslovima. Takođe, ovim Zakonom se za slučaj nastanka štete usljed neodgovarajućeg održavanja puteva upućuje na Zakon o putevima, te se kaže da će se u skladu sa tim zakonom povjerioci, odnosno oštećena lica, namiriti.[footnoteRef:7] [7:  Član 4. ZOBS BiH: (1) Putevi namijenjeni za saobraćaj moraju da budu izgrađeni za bezbjedan i nesmetan saobraćaj i da odgovaraju osnovnim uslovima propisanim ovim zakonom, a preduzeća i javne službe koje održavaju javne puteve ili im je povjereno održavanje javnih puteva moraju da ih održavaju tako da na njima u svim uslovima može da se odvija bezbjedan i nesmetan saobraćaj.
(2) Preduzeća, javne službe i drugi organi koji se brinu o putevima i održavaju ih dužni su da organizuju i trajno kontrolišu stanje i održavanje javnih puteva, objekata, saobraćajne signalizacije i opreme na putevima radi bezbjednog i nesmetanog saobraćaja.
(3) Preduzeća i javne službe iz stava (1) ovog člana dužni su da blagovremeno otklanjaju sve nedostatke usljed kojih na određenim mjestima dolazi do saobraćajnih nezgoda.
(4) U slučaju pretrpljene štete usljed neodgovarajućeg održavanja javnih puteva, povjerilac se namiruje u skladu sa Zakonom o putevima.] 

Zakon o bezbjednosti saobraćaja Republike Srpske takođe nameće obavezu javnim preduzeća ima i drugim subjektima kojima je povjereno održavanje javnih puteva da obezbijede uslove za nesmetano i bezbjedno odvijanje saobraćaja.[footnoteRef:8] Ovim zakonom je određeno upravo i da je saobraćajna signalizacija, kao i oprema puta, sastavni dio puta. Dakle, upravljač puta je dužan da i ovaj dio puta drži u takvom stanju u kom omogućava bezbjedno odvijanje saobraćaj. [8:  Član 25. Zakona o javnim putevima RS: 
(1) Putevi, kao infrastruktura na kojoj se odvija saobraćaj, moraju se projektovati, izgrađivati, opremati i održavati tako da odgovaraju svojoj namjeni i zahtjevima bezbjednosti saobraćaja, a u skladu sa zakonom i podzakonskim aktima donesenim od strane nadležnih organa.
(2) Javna preduzeća i drugi subjekti kojima je povjereno održavanje javnih puteva odgovorni su za obezbjeđenje uslova za nesmetano i bezbjedno odvijanje saobraćaja.
] 

Zakon o javnim putevima na vrlo jasan i precizan način normira koje su to obaveze upravljača puta u vezi održavanja puta. Takođe, ovaj zakon određuje i koje javne službe su nadležne za koje puteve, uzimajući kategoriju puta kao važan faktor pri određivanju upravljača puta. Pa je tako za autoputeve i brze puteve odgovorno JP „Autoputevi RS“, za magistralne i regionalne puteve JP „Putevi RS“, dok su za lokalne puteve, ulice u naselju, nekategorisane puteve koji su upisani u javne evidencije o nepokretnostima i pravima na njima i putne objekate na njima odgovorne jedinice lokalne samouprave.
Jasno je da su zakonom propisane obaveze upravljača puta da saobraćajnu signalizaciju drži u takvom stanju da vozačima jasno stavlja do znanja koja su pravila na snazi na datoj dionici puta. 

KRIVIČNA ODGOVORNOST UPRAVLJAČA PUTA
Koliko je ovo pitanje važno, lako je zaključiti i iz činjenice da je u Krivičnom zakoniku predviđeno krivično djelo „Nesavjesno vršenje nadzora nad javnim saobraćajem“.[footnoteRef:9]  [9:  Član 405. Krivičnog zakonika Republike Srpske: (1) Odgovorno lice kome je povjeren nadzor nad stanjem i održavanjem saobraćajnica i objekata na njima, prevoznim sredstvima ili javnim saobraćajem, ili nad ispunjavanjem propisanih uslova rada vozača, ili kome je povjereno rukovođenje vožnjom, koje nesavjesnim vršenjem svoje dužnosti izazove opasnost po život ili tijelo ljudi ili po imovinu većeg obima, kazniće se kaznom zatvora od šest mjeseci do pet godina.
(2) Kaznom iz stava 1. ovog člana kazniće se i odgovorno lice koje izda nalog za vožnju ili dopusti vožnju iako zna da vozač zbog umora, bolesti, uticaja alkohola ili drugih razloga nije u stanju da bezbjedno upravlja vozilom ili da vozilo nije ispravno, pa tako izazove opasnost za život ili tijelo ljudi ili za imovinu većeg obima.
(3) Ako je djelo iz st. 1. i 2. ovog člana učinjeno nehatno, učinilac će se kazniti kaznom zatvora do tri godine.
(4) Ako je usljed djela iz st. 1, 2. i 3. ovog člana nastupila teška tjelesna povreda jednog ili više lica ili imovinska šteta velikih razmjera, učinilac će se kazniti za djelo iz st. 1. i 2. ovog člana kaznom zatvora od jedne do osam godina, a za djelo iz stava 3. ovog člana kaznom zatvora od šest mjeseci do pet godina.
(5) Ako je usljed djela iz st. 1, 2. i 3. ovog člana nastupila smrt jednog ili više lica, učinilac će se kazniti za djelo iz st. 1. i 2. ovog člana kaznom zatvora od dvije do dvanaest godina, a za djelo iz stava 3. ovog člana kaznom zatvora od jedne do osam godina.
] 

Ovo krivično djelo čini odgovorna osoba kojoj je povjeren nadzor nad stanjem i održavanjem saobraćajnica, prevoznim sredstvima ili javnim saobraćajem, ili nad ispunjavanjem propisanih uslova rada vozača. Takođe, može uključivati odgovornu osobu kojoj je povjereno rukovođenje vožnjom. Djelo se čini nesavjesnim obavljanjem dužnosti koje izaziva opasnost za život ili tijelo ljudi ili za imovinu većeg opsega.
Ovo je djelo blanketnog karaktera čija dispozicija upućuje na propise kojima je regulisano vršenje nadzora nad javnim saobraćajem. Radnja se može ispoljiti kao činjenje (nepoštovanje propisanih načina vršenja nadzora) ili kao nečinjenje (propuštanje dužnog nadzora).
Nesavjesno obavljanje dužnosti uključuje svjesno nepridržavanje propisa i pravila, što je naglašeno u sudskoj praksi kao jači negativni odnos prema dužnosti. Djelo izaziva opasnost za život ili tijelo ljudi ili za imovinu većeg opsega, s pragom od 30.000 KM za imovinu većeg opsega prema pravnom shvatanju VS FBiH[footnoteRef:10]. Učinilac može biti samo odgovorna osoba kojoj su povjerene odgovarajuće dužnosti. [10:  Prema pravnom shvatanju usvojenom 16.11.2004. godine na sjednici krivičnog odjeljenja VS FBiH, zakonsko obilježje "imovina većeg opsega" postoji kad vrijednost ugrožene imovine prelazi iznos od 30.000 KM.] 

Već samim izazivanjem opasnosti je osnovno djelo izvršeno. Dakle, ne mora ni doći do neželjene posljedice. Ukoliko usljed ovoga dođe i do teških tjelesnih povreda ili do štete na imovini većih razmjera, predviđena je stroža kazna, dok je najstroža predviđena za slučaj nastupanja smrti jednog ili više lica usljed ovog krivičnog djela.

PROBLEM NEADEKVATNE SIGNALIZACIJE
Vrlo česte su situacije u BiH da se na raskrsnicama ne postave saobraćajni znakovi ili da isti budu oštećeni ili uklonjeni. 
Na raskrsnicama gdje se ukrštaju asfaltirani put i neasfaltiran put nije od značaja kategorizacija puta (npr. da se  na regionalni ili magistralni put uključuje lokalni put ili obrnuto). Kao što smo rekli zakon poznaje jedino odredbu u kojoj put sa asvatnim zatorom ima prednost u odnosu na druge površine na kojima se ne odvija saobrćaj ili zemljani put ili put sa makadamskim zastorom)[footnoteRef:11]. Na raskrsnici ovakva dva puta nije potreban znak kojim bi se regulisalo prvenstvo prolaza, jer prednost ima učesnik koji se kreće asfaltiranim putem.  [11:  Član 49. stav 5. ZoOBS BiH] 

Ipak, česte su situacije da se saobraćajna signalizacija ne postavi ni nakon asfaltiranja sporednog puta, ili kada postojeća signalizacija bude oštećena ili uklonjena. Upravo ovdje dolazi do zabune, jer se vozači dovode u zabludu. 
Vozač koji se kreće prioritetnim putem obično ima u toku svog ranijeg kretanja saobraćajni znak kojim je obaviješten da se kreće putem sa prvenstvom prolaza. Ranije smo vidjeli da ovaj znak važi sve dok se ne napusti teritorija BiH ili dok se drugim znakom ne prekine njegovo važenje. Dakle, vozač koji se kreće tim putem ima prvenstvo. Tačno. Ali to vozač koji se uključuje sa nekada makadamskog, a sada asfaltiranog puta ne zna, niti je dužan da zna. On dolazi sada na taj put sa asfaltiranog puta i za njega važi pravilo desne strane, u odsustvu postavljenih saobraćajnih znakova. 
Na ovaj način je za oba puta faktički dato prvenstvo prolaza i postavlja se pitanje ko je kriv ukoliko se sudari vozač koji se kreće prioritetnim putem (ranije znakom obaviješten da je na putu sa prvenstvom prolaza) sa vozačem koji mu dolazi sa desne strane u raskrsnici bez saobraćajnih znakova. 
Mišljenje autora rada je da ovdje niti jedan učesnik nezgode ne može biti kriv za nezgodu, već da je to odgovornost upravljača puta, koji je doveo u zabludu učesnike u saobraćaju nečinjenjem zakonom propisanih obaveza.
Imajući u vidu da se pojedini autori[footnoteRef:12] koji su se bavili obradom slične teme zalažu za primjenu ocjene prvenstva prolaza prema izgledu i kategorizaciji puta autori su izdvojili nekoliko fotografija raskrsnica gdje su se dešavale nezgode  zbog odsustva pravilno postavljene saobraćajne signalizacije. [12:  ODGOVORNOST ZA NAKNADU ŠTETE PO PRAVILU „DESNE STRANE“ - PRAVNI I TEHNIČKI ASPEKTI Mr Igor Radojević, dipl. maš. ing. Darko Mugoša, diplomirani pravnik Lovćen osiguranje, Zlatibor 2023.] 

Vidimo da u raskrsnicama put koji dolazi sa desne strane može biti višeg ili nižeg ranga, uži ili širi, sa nagibom ili bez nagiba, pod pravim ili oštrim uglom, sa novijim ili starijim asvaltom ili ko zna još kojom karkateristikom koja bi ih razlikovala.
Zbog mogućeg broja varijacija u izgledu raskrsnica, autori se izričito protive ideji da bi vozačima na bilo koji način smjela biti ostavljena mogućnost ili obaveza arbitrarnosti u pogledu primjene propisa i ocjeni prventsva prolaza na osnovu „pravičnosti i logike“. Ostavljenje vozačima da u slučajevima kada nema saobraćajne signalizacije samo odlučuju o tome koji put je veće važnosti je opasno i nemoguće, jer bi u tom slučaju svaki vozač mogao da smisli svoje viđenje po kome mu se učinilo da je njegov put  „važniji“ od onog drugog.
Predlaže se isključivo legalistički pristup u primjeni pravila saobraćaja. Ukoliko ne postoje jasno i pravilno postavljeni saobraćajni znakovi, neophodna je primjena pravila desne strane, odnosno utvrđivanje odgovornosti upravljača puta ukoliko je izostavljena predviđena i potrebna signalizacija.

Primjeri raskrsnica:
[image: ]
SUDSKA PRAKSA
1) „Poslovođa poduzeća za ceste, koji je pri radu na cesti propustio preko noći postaviti branik propisno osvijetljen, stvorio je takvu situaciju kojom je bio ugrožen javni promet na cesti odnosno koja je, u najmanju ruku, pridonijela takvom ugrožavanju na vrlo frekventnom dijelu ceste... Poslovođa je, kao odgovorni rukovoditelj, bio dužan provjeriti jesu li radnici na putu pravilno postupili, te se ne može braniti propustom radnika da na odgovarajući način preko noći osiguraju dio ceste, na kome radovi tokom dana nisu mogli biti dovršeni, jer je radnicima povjereno samo fizičko izvođenje terenskih radova, a rukovođenjeradovima pada na poslovođu.“ (Odluka VSH, Kž 207/67)

2) „Učinitelj djela može biti samo odgovorna osoba kojoj je povjeren nadzor nad stanjem i održavanjem prometnica i objekata na njima, prijevoznim sredstvima ili javnim prometom ili nad ispunjavanjem propisanih uvjeta rada vozača odnosno odgovorna osoba kojoj je povjereno rukovođenje vožnjom. Kojoj osobi su povjerene navedene dužnosti nadzora nad javnim prometom i u čemu se one sastoje određeno je odgovarajućim propisima. «Ukoliko i kada svi organi propuste svoje dužnosti ... pa dođe do nesreće, u tom slučaju svaki od organa odgovara za svoj propust koji svakako doprinosi udesu, u spletu propusta drugih organa koji reguliraju promet i rade na njemu. Ukoliko drugi propusti ispraviti grešku prvoga, onda to ne oslobađa odgovornosti prvoga.» (Odluka Vrhovnog vojnog suda Hrvatske, Kž 1575/64)

3) „Pod nesavjesnim vršenjem dužnosti u smislu ovog krivičnog djela smatra se svjesno nepridržavanje propisa i pravila, što se izražava u jačem negativnom odnosu prema dužnosti, a ne slučajnoj omašci ili slučajnom propustu.» (Odluka VSH, Kž 1293/55).

4) „Imajući u vidu naprijed navedeno, kako se okrivljeni pravcem na kome je bio postavljen znak III-4 „Put sa prvenstvom prolaza“ koji znak se nalazi na dijelu ulice Stefana Nemanje od semafora do ukrštanja sa Ulicom vojvode Radomira Putnika i koji definiše odnos prava prvenstva i u raskrsnici Ulica Stefana Dečanskog i Stefana Nemanje, to nije postojala obaveza okrivljenog da propusti vozilo koje dolazi s njegove desne strane, upravo iz razloga što je saobraćajnim znakom (put sa prvenstvom prolaza) na putu drugačije određeno. Nepostavljanje saobraćajnog znaka „STOP“ u Ulici Stefana Dečanskog, a koji znak je morao biti postavljen imajući u vidu da je u Ulici Stefana Nemanje bio postavljen znak III-4 „Put sa prvenstvom prolaza“, predstavlja propust upravljača puta koji je isključivo uzročno vezan za nastanak ove saobraćajne nezgode. Prema tome, ne postoji odgovornost okrivljenog niti drugog učesnika u nezgodi za njen nastanak a provedenim vještačenjem je utvrđeno da okrivljeni nije imao tehničke mogućnosti za izbjegavanje nezgode. (Odluka Osnovnog suda u Kotor Varoši broj: 73 0 Pr 045301 Pr 20.2.2024. godine.)

5) Nije osnovan revizijski prigovor pogrešne primjene materijalnog prava, jer su nižestupanjski sudovi pravilno primjenili odredbu čl. 178. st. 1. Zakona o obveznim odnosima ("Narodne novine", broj 53/91, 73/91, 3/94 - dalje ZOO), kada je odbijen zahtjev tužitelja kojim je tražio od tužene da mu naknadi štetu koja je posljedica prometne nezgode od 10.11.1983. a dogodila se na križanju M. ulice u Z. i ulice C. v.
[bookmark: _GoBack]Ovo zbog toga jer je utvrđeno da se radi o križanju dviju cesta jednake prometne važnosti (obje su asvaltirane), jer na istima, te posebno na samom križanju u vrijeme nezgode nije bilo nikakovih prometnih znakova koji bi kojoj od tih prometnica u odnosu na drugu davali prvenstvo prolaza. (Odluka VSH Broj: Rev 2537/1994-2)

6) „...sud je utvrdio da je do saobraćajne nezgode došlo kao posljedica propusta vozača vozila BMW osiguranika tuženog, odnosno, krivicom osiguranika tuženog koji je na raskrsnici koja nije regulisana saobraćajnom signalizacijom pa je prvenstvo prolaza kroz istu regulisano pravilom desne strane te je stoga vozač-osiguranik tuženog bio dužan propustiti vozilo Peugeot koje je dolazilo sa desne strane te je saobraćajna nezgoda nastala njegovim propustom, postupao je protivno odredbama 49. i 43. ZOOBSa BiH nije na raskrsnici koja nije regulisana saobraćajnim znakom u susretu sa drugim vozilom propustio vozilo tužitelja koje mu je dolazilo sa njegove desne što je bio dužan shodno navedenom članu 49. ZOOBSa a u vezi sa članom 43. istog zakona nije brzinu i odstojanje nije prilagodio uslovima saobraćaja, usljed čega je svojim propustom ostvario kontakt sa vozilom koje je dolazilo sa njegove desne strane usljed čega su na vozilu tužitelja nastala oštećenja na prednjem dijelu vozila...“ (Odluka Opštinskog suda u Sarajevu Broj: 65 0 Mal 934469 21 Mal 25.06.2024. godine)

7) „Shodno citiranim zakonskim odredbama pravilnim se ukazuje stav prvostepenog suda da je drugotuženi učinio propust tako da kao upravljač Ulice Abdulaha Kuruzovića nije saobraćajnim znacima obilježio raskrsnicu gdje se ova ulica ukršta sa regionalnim putem odnosno da učesnike u saobraćaju koji se kreću Ulicom Abdulaha Kuruzovića prema regionalnom putu nije obavijestio o prvenstvu prolaza kroz raskrsnicu, što je drugotuženi bio u obavezi. Stoga se neosnovanim ukazuju žalbeni navodi da se u konkretnom slučaju ima primijeniti pravilo desne strane. Naime, navedeno pravilo se ima primijeniti samo u slučaju kada ne postoji obaveza drugotuženog da kao upravljač označi svaki priključak koji je od značaja i sa kojeg zbog protoka saobraćaja na njemu učesnici mogu ugroziti bezbjednost saobraćaja na regionalnom putu s obzirom na njegov značaj, o čemu se detaljno izjasnio i vještak saobraćajne struke. (Odluka OSNOVNI SUD U PRIJEDORU Broj: 77 0 P 071751 18 Gž 03.02.2020. godine)

8) Uvidom u spis predmeta i pobijano rješenje ovaj sud nalazi da je ovlašćeni organ kao dokaz prekršajne odgovornosti okrivljene izveo zapisnik o uviđaju saobraćajne nezgode sa skicom lica mjesta u kome su prikazani položaj vozila okrivljene i drugog učesnika u ovoj saobraćajnoj nezgodi, te ostali tragovi konstatovani nakon predmetnog događaja, ali u kome nije ucrtan navodni znak koji upozorava vozača (okrivljenog) da nailazi na put sa pravom prvenstva prolaza, a konstatuje i u napomeni da takav znak posotji i da je oštećen. U okolnostima kada ovlašćeni organ nije izvodio druge dokaze, a odbrana je kao dokaz izvela fotografije mjesta nezgode iz kojih je vidljivo da je predmetni SZ zakrivljen udesno  gledano sa pravca kretanja okrivljene ( i to za 40 stepeni kako navodi vještak odbrane), da se radi o nepreglednoj rasrsnici, prvostepeni sud je pravilno zaključio da su ostali u sumnji činjenični navodi  iz zahtjeva da je okrivljena postupila suprotno odredbi člana 49. stav 4. ZoOBS.

9) S obzirom na nepreglednost raskrsnice i saobraćajni znak koji nije propisno postavljen, ostalo je u sumnji da li je okrivljena mogla i trebala znati da vozilom nailazi na ulicu sa prvenstvom prolaza. (Odluka Okružni sud u Banjoj Luci  71 0 Pr 324333 21 PžP 14.12.2021.)

10) Na osnovu Nalaz i mišljenja vještaka saobraćajne struke, prema stavu ovog suda, nedostatak vertikalne saobraćajne signalizacije, odnosno bilo kakve signalizacije kojom bi bio regulisan saobraćaj na predmetnoj raskrsnici, predstavlja osnovni i isključivi uzrok nastanka predmetnog saobraćajnog udesa. (Odluka Osnovnog sud u Bijeljini  broj 80 0 P 128726 21 P od 23.03.2022. godine

11) Shodno citiranim zakonskim odredbama, postoji propust upravljača lokalnog puta koji nije saobraćajnim znacima obilježio raskrsnicu gdje se ovaj put ukršta sa magistralnim putem, odnosno nije obavijestio učesnike u saobraćaju koji se kreću lokalnim putem prema magistralnom putem o prvenstvu prolaza kroz raskrsnicu. U konkretnom slučaju nema mjesta primjeni pravila desne strane, kako to pogrešno zaključuje prvostepeni sud. Naime, navedeno pravilo se ima primijeniti samo u slučaju kada ne postoji obaveza upravljača puta da označi svaki priključak koji je od značaja i sa kojeg zbog protoka saobraćaja na njemu učesnici mogu ugroziti bezbjednost saobraćaja na magistralnom putu s obzirom na njegov značaj. Osim toga, primjena pravila desne strane značila bi da se vozač koji se kreće magistralnim putem mora da se zaustavi na svako ukrštanje toga puta sa putem sa desne strane, što bi bilo neprihvatljivo sa gledišta saobraćajnog protoka i značaja magistralnog puta u odnosu na put koji je po kategoriji niži od magistralnog puta, ali i sa gledišta osnovnog znanja svakog prosječnog vozača koje mora biti poznato. Iz gore navedenih razloga, ovaj sud nalazi da tužbeni zahtjev u odnosu na tuženog nije osnovan, jer se propust upravljača puta ne mogu staviti na teret tuženom, na šta žalba osnovano ukazuje. (Odluka Okružnog suda u Prijedor broj 76 0 P 034067 22 GŽ od 7.9.2023.)







ZAKLJUČAK:
Ovaj stručni rad pruža sveobuhvatnu analizu odgovornosti upravljača puta u Bosni i Hercegovini za štete nastale uslijed saobraćajnih nezgoda na nepravilno signaliziranim raskrsnicama. Kroz pregled važećeg zakonskog okvira, relevantnih sudskih presuda i konkretnih primjera iz prakse, rad ukazuje na ključne izazove i propuste u primjeni saobraćajnih propisa koji dovode do nesreća.
Zakonski okvir jasno propisuje obaveze upravljača puta u pogledu održavanja puteva i postavljanja saobraćajne signalizacije. Zakon o bezbjednosti saobraćaja i javnim putevima, kao i Pravilnik o saobraćajnim znakovima i signalizaciji, nameću stroge zahtjeve za osiguranje sigurnosti učesnika u saobraćaju. Ipak, odsustvo postavljenih zankova ili pojava nepravilno postavljenih ili oštećenih saobraćajnih znakova na raskrsnicama dovodi do nesigurnosti i zablude učesnika u saobraćaju, što povećava rizik od nezgoda.
Analizom sudskih odluka pokazalo se da odgovornost za saobraćajne nezgode na nepravilno signaliziranim raskrsnicama često leži na upravljaču puta. Sudovi sve češće prepoznaju propuste u održavanju i postavljanju saobraćajne signalizacije kao ključni faktor u uzrokovanju nezgoda. Pojedinačne sudske presude, naglašavaju da su upravljači puta odgovorni za stvaranje opasnih situacija i dovode do zaključka da vozači koji su postupali u skladu sa pravilima saobraćaja ne mogu biti krivi za nesreće nastale usljed nepravilne signalizacije.
Preporuke za unapređenje bezbjednosti saobraćaja uključuju strožiji nadzor nad postavljanjem i održavanjem saobraćajnih znakova, kao i bolju koordinaciju između nadležnih organa kako bi se osigurala dosljedna primjena zakona. 
Zaključno, unapređenje sistema postavljanja i održavanja saobraćajne signalizacije i dosljedna primjena zakonskih propisa ključni su za smanjenje broja saobraćajnih nezgoda i povećanje sigurnosti na putevima Bosne i Hercegovine. Efikasno rješavanje ovih izazova zahtijeva saradnju svih relevantnih institucija i kontinuirano praćenje i prilagođavanje saobraćajne infrastrukture potrebama savremenog saobraćaja. Takođe, sudovi naročitu pažnju trebaju obratiti na odgovornost upravljača puta umjesto što se u većini slučajeva apriori okrivljuju vozači koji su učestvaovali u nezgodama.

